paragraph_text: Osnivač roda je bio lički župan Disislav Mogorović († prije 1334.). Njegov sin Petar Disislavić († prije 1349.) dobio je na upravu Karlobag od svojih rođaka Kurjakovića, čiji je bio izaslanik u Ninu 1346. godine. Imao je brata, župana Kurjaka Disislavića, koji je zajedno s Petrovim sinovima, županom Grgurom, Ivanom i kraljevskim vitezom i piscem Novakom kupio 1349. godine više posjeda u Lici. Iste je godine Veliko vijeće grada Splita izabralo Kurjaka za gradskog kneza.